Rareș Bogdan spune că Piedone se va clasa pe locul 4 în Capitală
Prim-vicepreședintele PNL, Rareș Bogdan, a făcut declarații privind poziționarea primarului Sectorului 5, Cristian Popescu Piedone, în cursa pentru Primăria Generală a Capitalei. Liberalul este convins că Piedone se va clasa pe locul patru și ar putea influența șansele fiului său la alegerile din Sectorul 5.
De asemenea, potrivit lui Rareș Bogdan, PNL este singurul partid care a depus candidaturi în peste 95% din localități.
Despre Cristian Popescu Piedone, Bogdan a menționat că se așteaptă să ocupe poziția a patra în cursa pentru Primăria Generală a Bucureștiului și că acest lucru ar putea avea repercusiuni și asupra alegerilor din Sectorul 5, unde fiul său candidează.
„Cred că Piedone se va plasa pe locul patru şi are toate şansele să îl ajute şi pe fiul său să piardă alegerile acolo”, a spus Rareş Bogdan la Digi24.
Bazinele electorale ale PSD și PNL se vor activa treptat
Rareș Bogdan a adăugat că bazinele electorale ale celor trei candidați principali, inclusiv Sebastian Burduja, se vor activa treptat, deși la momentul actual nu se observă o mobilizare semnificativă a susținătorilor PSD și PNL pentru cei doi candidați intrați mai târziu în cursa electorală.
„Sigur că astăzi pare că nu sunt activate cele ale PSD şi PNL în favoarea celor doi candidați care au intrat mai târziu în cursă, dar pe măsură ce se va apropia data alegerilor, sunt convins că acest lucru se va întâmpla şi îşi va maximiza scorul”, a ţinut să precizeze Rareş Bogdan.
În ceea ce privește situația de la Prahova, Bogdan a menționat că filiala locală a decis să îl susțină pe Iulian Dumitrescu, candidatul PNL la alegerile pentru Președinția Consiliului Județean, care este anchetat de DNA.
Bogdan a explicat că, în viitor, va fi modificat statutul PNL în sensul ca validarea să se facă doar de către Biroul Central, iar în cazul unei condamnări definitive, niciun ales local nu va mai putea face parte din PNL.
„Acolo era o lacună în statutul nostru, pentru că vechiul sistem al alegerii preşedinţilor CJ era prin vot al consilierilor judeţeni. Am făcut sesizare la Comisia de Arbitaj şi atâta tot. (..) La următoarea şedinţă de Consiliu Naţional se va modifica Statutul în sensul să nu se mai poată valida decât de către Biroul Central. În cazul unei condamnări definitive, lucrurile sunt clare, nu mai poate face parte din PNL niciun ales local”, a explicat prim-vicepreşedintele PNL.
În ceea ce privește parteneriatul cu PSD, Rareș Bogdan a spus că acesta ar trebui să continue și după 2024, deoarece România are nevoie de stabilitate. Cât despre un posibil candidat comun la alegerile prezidențiale, liberalul a spus că discuțiile vor avea loc în cadrul coaliției după încheierea alegerilor locale și europarlamentare din data de 9 iunie.
Recent, Rareș Bogdan a subliniat că partidele extremiste vor înregistra scoruri sub așteptări la alegerile din acest an.